**Vedtekter**

**§ 1 Navn og formål**

Lagets navn er Balsfjord og omegn turlag – BOT.

Laget har som formål å legge forholdene til rette for å fremme friluftslivet i Balsfjord kommune.

**§ 2 Organisasjonsform**

Balsfjord og omegn turlag er tilsluttet Troms turlag. Ledere eller andre med fullmakt fra styret har rett til å delta på lagenes styremøter og årsmøter der det behandles saker av felles interesse.

Referat fra styremøter utveksles.

Forholdet mellom Balsfjord og omegn turlag og Troms turlag er regulert gjennom en egen avtale. Denne avtalen kan kun sies opp etter vedtak med ¾ flertall på årsmøte.

**§ 3 Medlemskap**

Troms turlags regler for medlemskap gjelder. Kontingenten fastsettes av Balsfjord og omegn turlags styre i samarbeid med Troms turlags styre.

Balsfjord og omegn turlag har følgende medlemskategorier:

* Hovedmedlemmer
* Husstandsmedlemmer
* Ungdomsmedlemmer (15 t.o.m. 25 år)
* Honnørmedlemmer (fra fylte 67 år)
* Gratis medlemmer
* Livsvarige medlemmer
* Æresmedlem, jfr. § 10

Medlemskap er gyldig når kontingent er betalt.

**§ 4 Utelukking**

Et medlem som handler i strid med lagets vedtekter eller virker til skade for Balsfjord og omegn turlag kan styret utelukke som medlem av laget. Vedkommende kan påanke utelukkelsen til årsmøtet.

**§ 5 Styret**

Balsfjord og omegn turlag ledes av et styre på 6 medlemmer. Styremedlemmene velges direkte til en styrefunksjon. Disse skal sammen med 3 varamedlemmer velges på årsmøtet ved skriftlig valg. Leder velges for 2 år, deretter ved evt. gjenvalg velges leder for ett år om gangen.

De øvrige velges for 2 år. Ved første gangs valg velges 2 representanter for 1 år og 2 representanter for 2 år.

Vararepresentantene velges hvert år.

Styrets medlemmer er:

* Leder
* Nestleder
* Sekretær
* Kasserer
* Styremedlemmer
* Vararepresentanter

Styremøter blir avholdt når leder fastsetter det eller når det blir krevd av minst 3 styremedlemmer. Styret er vedtaksført når minst 3 medlemmer er tilstede. Vedtak blir gjort med simpelt flertall. Ved like stemmetall har lederen dobbeltstemme. Det skal føres protokoll for hvert styremøte.

Eventuelt andre valgte, som informasjonsansvarlig, medlemmer av programutvalg og/eller løype-/hytteutvalg, leder av f.eks. ungdomsgrupper, klatregrupper o.l. har møte- og talerett, men ikke stemmerett i styremøtene.

**§ 6 Andre utvalg**

Årsmøtet og styret kan oppnevne utvalg og utsendinger.

**§ 7 Regnskap**

Lagets regnskapsår er kalenderåret. Regnskapet skal revideres av 2 revisorer som er valgt av årsmøtet.

**§ 8 Årsmøte**

Ordinært årsmøte skal avholdes hvert år innen 1 mars. Årsmøtet skal innkalles av styret med minst 3 ukers varsel og kunngjøres på lagets nettside og sosiale medier. Ethvert medlem kan sende inn forslag til saker som vedrører Balsfjord og omegn turlag. Saker til årsmøtet må være innsendt styret senest 14 dager før årsmøtet.Vedtektsendring kan bare behandles av ordinært årsmøte og krever 2/3 flertall. Det skal føres protokoll fra årsmøte. På årsmøte skal følgende saker behandles:

1. Valg av ordstyrer og referent
2. Valg av 2 medlemmer til å underskrive protokoll
3. Årsmelding fra siste kalenderår
4. Regnskap fra siste kalenderår
5. Andre innkomne forslag
6. Styrets budsjettforslag og arbeidsprogram
7. Valg av styre og varamedlemmer
8. Valg av 2 revisorer med vararevisor
9. Valg av valgkomité på 3 medlemmer

Valg skal skje skriftlig dersom det foreligger forslag på mer enn en kandidat. Stemmelikhet ved valg skal avgjøres ved loddtrekning. Andre saker på årsmøtet blir avgjort ved vanlig flertall. Stemmerett har alle medlemmer over 15 år som har betalt kontingent.

**§ 9 Ekstraordinært årsmøte**

Ekstraordinært årsmøte blir innkalt når styret finner det ønskelig eller dersom det blir krevd skriftlig av minst 10% av medlemmene. Samme innkallingsfrist og avstemmingsregler som for ordinært årsmøte gjelder. Møtet kan ikke ta avgjørelser i andre saker enn de som er oppført i innkallinga.

**§ 10 Æresmedlemmer**

Personer som har tjent Balsfjord og omegn turlag helt spesielt – også ikke medlemmer – kan etter styrets forslag oppnevnes som æresmedlemmer av årsmøte og beholde fritt medlemskap livet ut.

**§ 11 Oppløsning**

For oppløsning av Balsfjord og omegn turlag kreves 2/3 flertall på et årsmøte og på et påfølgende ekstraordinært årsmøte tidligst en måned senere. Hvis oppløsning blir vedtatt overdras Balsfjord og omegn turlags midler til Troms turlag for bestyring inntil et nytt turlag tilsluttet Troms turlag eller DNT er dannet i regionen.

**§ 12 Ikrafttreden**

Vedtektene trer i kraft fra 27. 01. 2013